## Pravilnik o zahtjevima za stupnjeve djelovanja novih toplovodnih kotlova na tekuće i plinovito gorivo

### NN 135/2005 (14.11.2005.), Pravilnik o zahtjevima za stupnjeve djelovanja novih toplovodnih kotlova na tekuće i plinovito gorivo

# MINISTARSTVO GOSPODARSTVA, RADA I PODUZETNIŠTVA

**2525**

Na temelju članka 5. Zakona o tehničkim
zahtjevima za proizvode i ocjeni sukladnosti (»Narodne novine«, br. 158/2003) ministar gospodarstva, rada i poduzetništva
donosi

## PRAVILNIK

### O ZAHTJEVIMA ZA STUPNJEVE DJELOVANJA NOVIH TOPLOVODNIH KOTLOVA NA TEKUĆE I PLINOVITO GORIVO

I. OPĆE ODREDBE

*Područje primjene, nazivi, izuzeti kotlovi i aparati*

Članak 1.

Ovim se Pravilnikom utvrđuju zahtjevi za
stupnjeve djelovanja novih toplovodnih kotlova na
tekuće i plinovito gorivo (u daljnjem tekstu kotlovi) čiji nazivni učin nije manji od 4 kW i nije veći od 400 kW.

Članak 2.

Nazivi koji se upotrebljavaju u smislu odredaba
ovoga Pravilnika imaju sljedeće značenje:

*»Kotao«:* kombinacija tijelo
kotla-plamenik, namijenjen prijenosu izgaranjem oslobođene topline na vodu u
kotlu,

*»Aparat«:* tijelo kotla
konstruirano za ugradnju plamenika, plamenik konstruiran za ugradnju na tijelo
kotla,

*»Nazivni učin«:* maksimalni toplinski učin izražen
u kW naveden od strane proizvođača, a koji se ostvaruje tijekom trajnog rada uz
stupanj djelovanja koji je naveo proizvođač,

*»Stupanj
djelovanja«:*
omjer (izražen u %) između toplinskog učina
prenesenog na vodu u kotlu i umnoška donje ogrjevne moći kod stalnog tlaka
goriva s potrošnjom izraženom količinom goriva u jedinici vremena,

*»Djelomično
opterećenje«:*
omjer (izražen u %) između stvarnog učina kotla koji
radi intermitirajuće ili s učinom
manjim od nazivnog učina i nazivnog učina,

*»Prosječna
temperatura vode u kotlu«:* srednja vrijednost temperatura vode na ulazu i izlazu iz
kotla,

*»Standardni
kotao«:*
kotao kod kojeg se prosječna temperatura vode može ograničiti konstrukcijom,
koji ima oznaku sukladnosti i Izjavu o sukladnosti kojom je razvrstan u
standardne kotlove,

*»Ugradbeni kotao«:* kotao koji se postavlja u nišu za kamin i
namijenjen je za sustave centralnog grijanja kao dio kombinacije kotao/plinski
kamin, koji ima oznaku sukladnosti i Izjavu o sukladnosti u kojoj je razvrstan
u ugradbene kotlove,

*»Niskotemperaturni kotao«:* kotao koji može neprekidno raditi s
temperaturom povratne vode od 35 do 40°C, uz mogućnost pojave kondenzacije u
određenim okolnostima, uključujući kondenzacijske kotlove na tekuća goriva,
koji ima oznaku sukladnosti i Izjavu o sukladnosti kojom je razvrstan u niskotemperaturne kotlove,

*»Plinski
kondenzacijski kotao«:* kotao u kojem se odvija stalna kondenzacija većeg dijela
vodene pare sadržane u plinovima izgaranja, koji ima oznaku sukladnosti i
Izjavu o sukladnosti kojom je razvrstan u kondenzacijske kotlove,

*»Etažni
kotao«:*
kotao s prirodnom cirkulacijom vode i otvorenom ekspanzijskom posudom predviđen
za postavljanje u boravišni prostor, nazivnog učina
manjeg od 37 kW, koji dio topline odaje preko stijenki
kućišta u prostor u kojem je postavljen, koji ima oznaku sukladnosti i Izjavu o
sukladnosti kojom je razvrstan u etažne kotlove. Takvi kotlovi moraju na
kućištu imati jasnu oznaku da su namijenjeni za postavljanje samo u boravišni
prostor.

Članak 3.

(1) Ovaj se Pravilnik ne odnosi na:

– toplovodne kotlove
na različite vrste goriva uključujući i kruta goriva,

– opremu za brzu pripremu tople vode,

– kotlove namijenjene za loženje gorivima čije
se značajke bitno razlikuju od značajki uobičajenih tekućih i plinovitih goriva
na tržištu (industrijski otpadni plin, bioplin itd.),

– štednjake i aparate namijenjene ponajprije
grijanju prostora u koji su postavljeni, a usputno i za zagrijavanje vode za
centralno grijanje i potrošne vode,

– aparate nazivnog učina
manjeg od 6 kW koji koriste prirodnu cirkulaciju i namijenjeni su isključivo
proizvodnji akumulirane potrošne tople vode,

– kotlove koji se ne proizvode serijski.

(2) Kod kotlova s dvojnom funkcijom, grijanje i
priprema potrošne tople vode, zahtjevi za stupanj djelovanja iz članka 5.
stavka 1. ovoga Pravilnika odnose se samo na funkciju grijanja.

II. STAVLJANJE NA
TRŽIŠTE I U UPORABU

Članak 4.

(1) Ne smije se zabraniti, ograničiti ili
spriječiti stavljanje na tržište ili u uporabu aparata i kotlova koji udovoljavaju
zahtjevima ovoga Pravilnika i uvjetima koji su propisani drugim propisima, a
odnose se na zaštitu ljudi, životinja, materijalnih dobara i okoliša i koji
imaju oznaku sukladnosti i Izjavu o sukladnosti prema člancima 7. i 8. ovoga
Pravilnika, osim ako nije drugačije propisano posebnim propisom.

(2) U svrhu sigurne i pravilne uporabe kotlova i
aparata na području Republike Hrvatske upute za uporabu, ugradnju i održavanje,
Certifikat o ispitivanju tipa i Izjava o sukladnosti moraju biti na hrvatskom
jeziku.

(3) Etažni i ugradbeni
kotlovi iz članka 2. ovoga Pravilnika mogu se staviti na tržište i u uporabu
pod uvjetom da njihov stupanj djelovanja kod nazivnog učina
i djelomičnog učina od 30% nije za više od 4% manji
od zahtjeva za standardne kotlove propisanih člankom 5. stavkom 1. ovoga
Pravilnika.

(4) Kada kotlovi podliježu zahtjevima drugih
propisa kojima je predviđeno stavljanje oznake sukladnosti ona označuje da je
kotao sukladan sa zahtjevima tih propisa.

Kada jedan ili više propisa dopušta proizvođaču
da odabere koje će propise primijeniti, oznaka sukladnosti označuje sukladnost
samo s onim propisima koje je proizvođač primijenio. U tom slučaju pojedinosti
o tim propisima moraju se navesti u dokumentima, obavijestima i uputama koji se
prilažu uz kotao.

(5) Proizvođač ili njegov ovlašteni predstavnik
registrirani u Republici Hrvatskoj odgovorni su za stavljanje kotlova iz članka
1. ovoga Pravilnika na tržište i u uporabu na području Republike Hrvatske.

Kada proizvođač ili njegov ovlašteni predstavnik
nisu registrirani u Republici Hrvatskoj, uvoznik je osoba odgovorna za
stavljanje kotlova na tržište Republike Hrvatske i preuzima odgovornosti koje
ima proizvođač prema odredbama ovoga Pravilnika.

III. TEHNIČKI ZAHTJEVI

Članak 5.

(1) Kotlovi moraju udovoljiti zahtjevima za
stupanj djelovanja pri sljedećim uvjetima:

– kod nazivnog učina Pn, izraženog u kW i prosječne temperature vode u kotlu od
70°C

– kod djelomičnog učina
od 30 % i prosječne temperature vode u kotlu koja se mijenja s tipom kotla.

Zahtjevi za stupnjeve djelovanja dani su u
sljedećoj tablici:

|  |  |  |  |  |  |
| --- | --- | --- | --- | --- | --- |
| Tip kotla | Područje naziv-nog učina, kW | Stupanj djelovanja kod  nazivnog učina Pn | | Stupanj djelovanja kod djelomičnog  učina 0,3 Pn | |
|  |  | Prosječna temp. vode u kotlu, °C | Stupanj djelovanja, % | Prosječna temp. vode u kotlu, °C | Stupanj djelovanja, % |
| Standardni | 4 – 400 | 70 | ≥ 84 + 2logPn | >50 | ≥ 80 + 3logPn |
| Niskotemperaturni (\*) | 4 – 400 | 70 | ≥87,5 +1,5logPn | 40 | ≥ 87,5 + 1,5logPn |
| Plinski kondenzacijski | 4 – 400 | 70 | ≥ 91 + 1logPn | 30(\*\*) | ≥ 97 + 1logPn |

(\*)
uključujući i kondenzacijske kotlove na tekuće gorivo

(\*\*)
temperatura povratne vode u kotao

(2) Hrvatske norme kojima su prihvaćene
usklađene europske norme i čije je referentne brojeve objavilo ministarstvo
nadležno za gospodarstvo u »Narodnim novinama«, također određuju zahtjeve za
konstrukciju, proizvodnju i ispitivanja. Odgovarajuća odstupanja moraju se
uklopiti u područja stupnjeva djelovanja.

Članak 6.

(1) Uz postupke propisane člankom 7. ovoga
Pravilnika može se uvesti dodatni način označavanja učinkovitosti kotlova. On
se primjenjuje na kotlove čiji je stupanj djelovanja viši od onog koji se
zahtjeva za standardne kotlove u članku 5. točki 1. ovoga Pravilnika.

– ako je stupanj djelovanja kotla kod nazivnog i
djelomičnog učina viši od odgovarajućih vrijednosti
za standardni kotao, kotlu se dodjeljuje znak učinkovitosti »óó« kako je prikazano u
Dodatku I., točki 2. ovoga Pravilnika.

– ako je stupanj djelovanja kotla kod nazivnog i
djelomičnog učina za tri ili više postotaka viši od
odgovarajućih vrijednosti za standardni kotao, kotlu se dodjeljuje znak
učinkovitosti »ó«.

– svako sljedeće povećanje stupnja djelovanja za
tri postotka kod nazivnog i djelomičnog učina
omogućava dodjelu dodatnog znaka učinkovitosti »« kako je navedeno u Dodatku
II. ovoga Pravilnika.

(2) Nije dozvoljeno stavljanje drugih oznaka na
kotao koje bi mogle navesti treću stranu da ih zamijeni s onima iz stavka 1.
ovoga članka.

IV. PRETPOSTAVKA
SUKLADNOSTI

Članak 7.

(1) Pretpostavlja se da su kotlovi koji
udovoljavaju zahtjevima hrvatskih norma kojima su prihvaćene usklađene europske
norme i čije je referentne brojeve objavilo ministarstvo nadležno za gospodarstvo
u »Narodnim novinama«, sukladni s bitnim zahtjevima iz ovoga Pravilnika. Takvi
kotlovi moraju nositi oznaku sukladnosti prema članku 11. ovoga Pravilnika i uz
to imati Izjavu o sukladnosti.

(2) Ministarstvo nadležno za gospodarstvo
objavit će u »Narod­nim novinama« popis hrvatskih
norma iz stavka 1. ovoga članka.

(3) Sukladnost serijski proizvedenih kotlova sa
zahtjevima iz ovog Pravilnika potvrđuje se:

– ispitivanjem stupnja djelovanja odgovarajućeg
tipa kotla sukladno modulu B kako je opisano u Dodatku III. ovoga Pravilnika,

– Izjavom o sukladnosti s odobrenim tipom u
skladu s modulima C, D ili E kako je opisano u Dodatku IV. ovoga Pravilnika.

Za kotlove na plinovita goriva postupci za
ocjenu stupnja djelovanja su oni koji se primjenjuju za ocjenu sukladnosti sa
sigurnosnim zahtjevima propisanim tehničkim propisom o bitnim zahtjevima za
plinske aparate.

(4) Kada se aparati stavljaju na tržište
odvojeno, svaki od njih mora nositi oznaku sukladnosti i imati Izjavu o
sukladnosti u kojoj su definirani parametri koji osiguravaju da se nakon
sklapanja postigne traženi stupanj djelovanja prema članku 5. stavku 1. ovoga
Pravilnika.

(5) Oznaka sukladnosti i dodatne posebne oznake
određene u točki 2. Dodatka I. ovoga Pravilnika moraju se staviti na kotao na
vidljivu mjestu, te moraju biti čitljivi i neizbrisivi.

Zabranjeno je stavljanje na proizvod oznake čiji
bi sadržaj ili oblik mogli navesti treće strane da ih zamijene za oznaku
sukladnosti. Dozvoljeno je stavljanje drugih oznaka na kotlove ili aparate pod
uvjetom da se time ne smanjuje vidljivost i čitljivost oznake sukladnosti.

(6) Kada nadležno inspekcijsko tijelo utvrdi da
je oznaka sukladnosti neopravdano stavljena na aparat ili kotao, proizvođač ili
njegov ovlašteni predstavnik registriran u Republici Hrvatskoj, odnosno
uvoznik, dužni su uskladiti proizvod s odredbama koje se odnose na stavljanje
oznake sukladnosti.

Kada proizvođač ili njegov ovlašteni predstavnik
registriran u Republici Hrvatskoj, odnosno uvoznik ne postupi na način kako je
propisano u ovom članku nadležno inspekcijsko tijelo poduzet će odgovarajuće
mjere da se ograniči ili spriječi stavljanje na tržište i u uporabu takvoga
proizvoda ili osigurati da se taj proizvod povuče s tržišta.

(7) Ministarstvo nadležno za gospodarstvo o tome
obavješćuje Europsku komisiju (u daljnjem tekstu Komisija) i ostale države
članice Europske unije (u daljnjem tekstu države članice).

(8) Ministarstvo nadležno za gospodarstvo
obavješćuje javnost o poduzetim mjerama objavljivanjem istih u »Narodnim
novinama«.

Članak 8.

(1) Provedbu postupaka za ocjenu sukladnosti
prema zahtjevima ovoga Pravilnika mogu obavljati tijela za ocjenu sukladnosti
na temelju rješenja ministra nadležnog za gospodarstvo ukoliko su osposobljena
u skladu sa zahtjevima iz Dodatka V. ovoga Pravilnika.

(2) Tijelo iz stavka 1. ovoga članka ispunjava
kriterije iz Dodatka V. ovoga Pravilnika ukoliko zadovoljava zahtjeve za
osposobljenost koji su utvrđeni u odgovarajućim hrvatskim normama. Popis
ovlaštenih tijela ministarstvo nadležno za gospodarstvo objavljuje u »Narodnim
novinama«.

(3) Ministar nadležan za gospodarstvo povući će
rješenje ako utvrdi da tijelo za ocjenu sukladnosti više ne zadovoljava
kriterije iz stavka 1. ovoga članka.

(4) Ministarstvo nadležno za gospodarstvo
objavljuje i obnavlja popis ovlaštenih tijela u »Narodnim novinama«.

(5) Nadzor nad radom i zadovoljavanjem kriterija
za tijela iz stavka 1. ovoga članka provodi ministarstvo nadležno za
gospodarstvo.

(6) Ministarstvo nadležno za gospodarstvo
izvještava Komisiju i ostale države članice o tijelima koja je ovlastilo, prema
članku 11. Zakona o tehničkim zahtjevima za proizvode i ocjeni sukladnosti, za
provedbu postupaka prema stavku 1. ovoga članka i identifikacijskim brojevima
koje im je dodijelila Komisija, kao i o onima koja više ne zadovoljavaju
propisane kriterije. Komisija objavljuje i obnavlja u Službenom listu Europskih
zajednica popis prijavljenih tijela zajedno s njihovim identifikacijskim
brojevima i ovlastima.

Članak 9.

Inspekcijski nadzor nad stavljanjem kotlova i
aparata na tržište i u uporabu u nadležnosti je inspekcijskih tijela sukladno s
člankom 14. Zakona o tehničkim zahtjevima za proizvode i ocjeni sukladnosti u
skladu s njihovim djelokrugom.

V. PRIJELAZNE I ZAVRŠNE
ODREDBE

Članak 10.

(1) Danom primjene ovoga Pravilnika prestaju se
primjenjivati na kotlove i aparate iz članaka 1. ovoga Pravilnika slijedeći
propisi koji su doneseni i preuzeti na temelju Zakona o normizaciji (»Narodne
novine«, br. 55/96):

– Pravilnik, Generatori topline za grijanje,
(kotlovi, peći, kamini, štednjaci), Termini, definicije, klasifikacija opći
zahtjevi

– Pravilnik, Generatori topline za grijanje,
(nazivne snage)

– Pravilnik, Generatori topline za grijanje,
(kotlovi na tekuća i plinovita goriva s ventilatorskim plamenikom),
Konstrukcija i zahtjevi kvalitete

(2) Certifikati izdani na temelju propisa iz
stavka 1. ovoga članaka prestaju važiti danom isteka njihove valjanosti, a
najkasnije do pristupanja Republike Hrvatske Europskoj uniji ili stupanja na
snagu međunarodnog sporazuma o ocjeni sukladnosti i prihvaćanju industrijskih
proizvoda s Europskom unijom.

(3) Za kotlove i aparate iz članaka 1. ovoga
Pravilnika koji nisu bili obuhvaćeni propisima iz stavka 1. ovoga članka
primjena ovoga Pravilnika obavezna je od 1. srpnja 2006. g.

Članak 11.

(1) Do pristupanja Republike Hrvatske Europskoj
uniji ili stupanja na snagu međunarodnog sporazuma o ocjeni sukladnosti i
prihvaćanju industrijskih proizvoda s Europskom unijom ne primjenjuju se:
članak 7. stavak 6. i članak 8. stavak 6. ovoga Pravilnika, kao ni oni dijelovi
u Pravilniku i Dodacima ovoga Pravilnika koji se odnose na obveze prema
Komisiji i državama članicama,

(2) Nakon pristupa Republike Hrvatske Europskoj
uniji ili stupanja na snagu međunarodnog sporazuma o ocjeni sukladnosti i
prihvaćanju industrijskih proizvoda s Europskom unijom umjesto u Pravilniku i
njegovim Dodacima danih naziva »Izjava o sukladnosti« upotrebljava se »EZ
izjava o sukladnosti«, umjesto »Certifikat o ispitivanju tipa« upotrebljava se
»EZ certifikat o ispitivanju tipa«, umjesto naziva »Republika Hrvatska«
upotrebljava se naziv »Zajednica«, koji podrazumijeva Europske Zajednice.

(3) Ovlaštenja za atestiranja i ispitivanja
izdana na temelju odredaba i propisa koji su vrijedili do stupanja na snagu
ovoga Pravilnika ostaju na snazi pod istim uvjetima pod kojima su izdani, za
pravne osobe, odnosno laboratorije do pristupanja Republike Hrvatske Europskoj
uniji ili stupanja na snagu međunarodnog sporazuma o ocjeni sukladnosti i
prihvaćanju industrijskih proizvoda s Europskom unijom, odnosno do objave u
»Narodnim novinama« popisa tijela za ocjenu sukladnosti ovlaštenih prema
odredbama ovoga Pravilnika, a najkasnije do 1. siječnja 2008.

(4) Nadzor nad radom tijela iz stavka 3. ovoga
članka provodi ministarstvo nadležno za gospodarstvo.

(5) Do objave u »Narodnim novinama« popisa
tijela za ocjenu sukladnosti ovlaštenih prema članku 8. ovoga Pravilnika,
sukladnost kotlova i aparata sa zahtjevima ovoga Pravilnika obavljat će tijela
iz stavka 3. ovoga članka prema modulima B i C iz Dodatka III. ovoga
Pravilnika.

(6) Nakon pristupa Republike Hrvatske Europskoj
uniji ili stupanja na snagu međunarodnog sporazuma o ocjeni sukladnosti i
prihvaćanju industrijskih proizvoda s Europskom unijom sukladnost kotlova i aparata
sa zahtjevima ovoga Pravilnika provodit će samo tijela za ocjenu sukladnosti
prijavljena Europskoj komisiji (Prijavljena tijela).

(7) Označivanje sukladnosti prema zahtjevima
ovoga Pravilnika, od dana stupanja na snagu ovoga Pravilnika do pristupanja
Republike Hrvatske Europskoj uniji ili stupanja na snagu međunarodnog sporazuma
o ocjeni sukladnosti i prihvaćanju industrijskih proizvoda s Europskom unijom,
obavlja se stavljanjem potvrdbenog znaka sukladno
Pravilniku o izgledu i upotrebi potvrdbenog znaka
(»Narodne novine« 88/98, 165/98 i 8/99) kojem je pridodan identifikacijski broj
tijela koje provodi postupak ocjene sukladnosti prema zahtjevima ovoga
Pravilnika.

(8) Nakon pristupa Republike Hrvatske Europskoj
uniji ili stupanja na snagu međunarodnog sporazuma o ocjeni sukladnosti i
prihvaćanju industrijskih proizvoda s Europskom unijom, označavanje sukladnosti
prema zahtjevima ovoga Pravilnika obavlja se stavljanjem oznake sukladnosti
prema obliku danom u točki 1. Dodatka I. ovoga Pravilnika.

(9) Dokumentacija i oznake o sukladnosti izdane
u inozemstvu vrijede u Republici Hrvatskoj, ako zadovoljavaju odredbe članka
13. Zakona o tehničkim zahtjevima za proizvode i ocjeni sukladnosti.

Članak 12.

Ovaj Pravilnik stupa na snagu osmog dana od dana
objave u »Narodnim novinama«, a primjenjuje se od 31. ožujka 2006.

Klasa: 018-04/00-01/03

Broj: 526-01-04-543

Zagreb, 1. kolovoza 2005.

Ministar

**Branko Vukelić**, v. r.

DODATAK I.

CE OZNAKA SUKLADNOSTI I
DODATNE POSEBNE OZNAKE

1. CE oznaka sukladnosti

CE oznaka sukladnosti sastoji se od slova »CE« i
ima sljedeći oblik:

xx

– ukoliko se CE oznaka smanjuje ili povećava,
odnosi dani na priloženom crtežu moraju se poštivati.

– različiti dijelovi CE oznake moraju imati iste
vertikalne dimenzije koje ne smiju biti manje od 5 mm.

2. Ostale posebne oznake

Posebne oznake su:

– posljednje dvije znamenke godine u kojoj je
oznaka sukladnosti postavljena.

– oznaka energetske učinkovitosti dodijeljena
prema članku 6. ovoga Pravilnika koja se sastoji od sljedećeg simbola:

ê

DODATAK II.

DODJELA ZNAKA ZA
ENERGETSKU UČINKOVITOST

Zahtjevi za stupnjeve djelovanja kojima treba
udovoljiti pri nazivnom učinu i pri djelomičnom učinu od 0,3 Pn

|  |  |  |
| --- | --- | --- |
| Znak | Zahtjev za stupanj djelovanja pri nazivnom učinu Pn i pri prosječnoj tempera­turi vode u kotlu od 70 0C % | Zahtjev za stupanj djelovanja pri djelomičnom učinu od 0,3 Pn i pri prosječnoj temperaturi vode u kotlu od ≥50 0C % |
| ê | ≥ 84 + 2logPn | ≥ 80 + 3logP |
| êê | ≥ 87 + 2logPn | ≥ 83 + 3logP |
| êêê | ≥ 90 + 2logPn | ≥ 86 + 3logP |
| êêêê | ≥ 93 + 2logPn | ≥ 89 + 3logP |

DODATAK III.

PREGLED TIPA

*Modul B: (pregled tipa)*

1.
Ovim se modulom opisuje postupak kojim tijelo za ocjenu sukladnosti provjerava i
potvrđuje da reprezentativni uzorak pred­viđen za proizvodnju zadovoljava
zahtjeve ovoga Pravilnika.

2.
Zahtjev za pregled tipa mora podnijeti proizvođač ili njegov ovlašteni
predstavnik registriran u Republici Hrvatskoj samo jednom tijelu za ocjenu
sukladnosti odabranom po vlastitom izboru.

Zahtjev mora sadržavati:

– ime i adresu proizvođača te ime i prezime ovlaštenog predstavnika ako on
podnosi zahtjev,

– pisanu izjavu da takav zahtjev nije upućen niti jednom drugom tijelu za
ocjenu sukladnosti,

– tehničku dokumentaciju opisanu u točki 3.

Podnosilac mora staviti na raspolaganje tijelu za ocjenu sukladnosti
reprezentativni uzorak predmetnog proizvoda (u daljnjem tekstu: tip). U slučaju
da to zahtijeva program ispitivanja tijelo za ocjenu sukladnosti može
zahtijevati veći broj uzoraka.

3.
Tehnička dokumentacija mora omogućiti ocjenu sukladnosti kotlova i aparata sa
zahtjevima ovoga Pravilnika. Tehnička dokumentacija treba u mjeri koliko je to
potrebno za ocjenu sukladnost sadržavati:

– opis tipa,

– sklopni crtež, radioničke crteže te sheme sastavnih dijelova, podsklopova, način povezivanja, itd.

– opise i objašnjenja potrebna za razumijevanje navedenih crteža i shema te
načina rada kotlova i aparata,

– popis norma iz članka 5. ovoga Pravilnika koje su primijenjene u cijelosti
ili samo djelomično te opise rješenja kojima se udovoljilo bitnim zahtjevima iz
ovoga Pravilnika kada norme iz članka 5. nisu primijenjene,

– rezultate proračuna konstrukcije, izvršenih ispitivanja, itd.

– izvještaje ispitivanja,

4.
Tijelo za ocjenu sukladnosti mora:

4.1.      Provjeriti tehničku
dokumentaciju, potvrditi da je tip proizveden u skladu s njom te identificirati
sastavne dijelove konstruirane u skladu s odgovarajućim zahtjevima norma iz
članka 5. ovoga Pravilnika, kao i one na koje zahtjevi tih norma nisu
primijenjeni.

4.2.      Provesti ili
dati provesti odgovarajuće preglede i potrebna ispitivanja kako bi utvrdilo da
li rješenja koja je proizvođač usvojio zadovoljavaju bitnim zahtjevima u
slučajevima kada norme iz članka 5. ovoga Pravilnika nisu primijenjene.

4.3.      Provesti ili
dati provesti odgovarajuće preglede i potrebna ispitivanja kako bi utvrdilo da
li se, u slučaju kada proizvođač odabere primjenu određenih norma, te norme
uistinu primjenjuju.

4.4.      Dogovoriti s
podnositeljem mjesto gdje će se izvršiti pregledi i potrebna ispitivanja.

5.
Kada tip zadovoljava odredbama ovoga Pravilnika, tijelo za ocjenu sukladnosti
mora podnositelju izdati certifikat o ispitivanju tipa. Certifikat mora biti
valjan deset godina nakon čega se može produžiti, mora sadržavati ime i adresu
proizvođača, zaključke pregleda i potrebne podatke za identifikaciju odobrenog
tipa.

Popis odgovarajućih dijelova tehničke dokumentacije mora se priložiti
certifikatu, a jedan primjerak mora zadržati tijelo za ocjenu sukladnosti.

U slučaju da tijelo za ocjenu sukladnosti odbije proizvođaču ili njegovom
ovlaštenom predstavniku registriranom u Republici Hrvatskoj izdati certifikat o
pregledu tipa, ono mora dati detaljne razloge za odbijanje i upute o pravnom
lijeku.

6.
Podnosilac mora obavijestiti tijelo za ocjenu sukladnosti kod kojeg se nalazi
tehnička dokumentacija koja se odnosi na certifikat o pregledu tipa o svim
izmjenama na odobrenom kotlu ili aparatu. U slučaju kada one mogu utjecati na
sukladnost s bitnim zahtjevima ovoga Pravilnika ili propisanim uvjetima rada
potrebno je provesti dodatno potvrđivanje. Ova se dodatna potvrda izdaje u
obliku dodatka izvornom certifikatu o pregledu tipa.

7.
Tijelo za ocjenu sukladnosti mora dostaviti ministarstvu nadležnom za
gospodarstvo i nadležnim inspekcijskim tijelima odgovarajuće informacije o
povučenim certifikatima o pregledu tipa te, na zahtjev, i o izdanim
certifikatima o pregledu tipa.

8.
Tijelo za ocjenu sukladnosti mora također dostaviti drugim tijelima za ocjenu
sukladnosti odgovarajuće informacije o povučenim ili odbijenim certifikatima o
pregledu tipa, te na zahtjev kopije izdanih certifikata o pregledu tipa i/ili
njihove dodatke.

9.
Proizvođač ili njegov ovlašteni predstavnik registriran u Republici Hrvatskoj
mora, uz tehničku dokumentaciju, čuvati primjerke certifikata o pregledu tipa
te njihove dodatke deset godina nakon proizvodnje posljednjeg komada predmetnog
kotla ili aparata.

Kada ni proizvođač, a niti njegov ovlašteni predstavnik nisu registrirani u
Republici Hrvatskoj, uvoznik je dužan osigurati tehničku dokumentaciju.

DODATAK IV.

POSTUPCI ZA OCJENU
SUKLADNOSTI

*Modul C (sukladnost s tipom)*

1.
Ovim se modulom opisuje postupak kojim proizvođač ili njegov ovlašteni
predstavnik registriran u Republici Hrvatskoj osigurava i izjavljuju da su
predmetni kotlovi i aparati sukladni s tipom opisanim u certifikatu o pregledu
tipa i da zadovoljavaju zahtjeve ovoga Pravilnika. Proizvođač ili njegov
ovlašteni predstavnik na području Republike Hrvatske, mora postaviti oznaku
sukladnosti na svaki aparat i izdati pisanu Izjavu o sukladnosti.

2.
Proizvođač mora provesti sve da proces proizvodnje osigura sukladnost s tipom
opisanim u certifikatu o pregledu tipa i zahtjevima za stupanj djelovanja iz
ovoga Pravilnika.

3.
Proizvođač ili njegov ovlašteni predstavnik registriran u Republici Hrvatskoj
moraju čuvati kopiju Izjave o sukladnosti deset godina nakon proizvedenog
posljednjeg komada predmetnog proizvoda.

Kada ni proizvođač a niti njegov ovlašteni predstavnik nisu registrirani u
Republici Hrvatskoj, uvoznik je dužan osigurati traženu dokumentaciju.

4.
Tijelo za ocjenu sukladnosti koje je proizvođač odabrao mora obaviti ili dati
obaviti preglede proizvoda u nasumice odabranim intervalima. Odgovarajući
uzorak gotovih proizvoda koji je tijelo za ocjenu sukladnosti uzelo kod
proizvođača pregledava se i provode se ispitivanja, definirana u odgovarajućoj
normi ili normama iz članka 5., stavka 2. ovoga Pravilnika, ili se provode
jednakovrijedna ispitivanja kako bi se provjerila sukladnost proizvoda sa
zahtjevima ovoga Pravilnika. Ukoliko jedan ili više pregledanih uzoraka
proizvoda nije sukladan, tijelo za ocjenu sukladnosti mora poduzeti odgovarajuće
mjere.

*Modul D (osiguravanje kvalitete proizvodnje)*

1.
Ovim se modulom opisuje postupak kojim proizvođač koji zadovoljava obveze iz
točke 2. osigurava i izjavljuje da su predmetni aparati sukladni s tipom
opisanim u certifikatu o pregledu tipa i da zadovoljavaju zahtjeve ovoga
Pravilnika. Proizvođač ili njegov ovlašteni predstavnik registriran u Republici
Hrvatskoj mora postaviti oznaku sukladnosti na svaki aparat i dati pisanu
Izjavu o sukladnosti. Oznaci sukladnosti mora se pridodati identifikacijski
broj tijela za ocjenu sukladnosti odgovornog za nadzor kako je određeno točkom
4.

2.
Proizvođač mora provoditi odobreni sustav kvalitete za proizvodnju, završnu
kontrolu i ispitivanja kako je određeno točkom 3. i mora biti podvrgnut nadzoru
kako je određeno točkom 4.

3.
Sustav kvalitete

3.1.      Proizvođač
mora tijelu za ocjenu sukladnosti odabranom prema vlastitom izboru podnijeti
zahtjev za ocjenu sustava kvalitete za predmetne aparate.

Zahtjev mora sadržavati:

– sve potrebne podatke za kategoriju aparata,

– dokumentaciju koja se odnosi na sustav kvalitete,

– tehničku dokumentaciju za odobren tip i kopiju certifikata o pregledu tipa.

3.2.      Sustav
kvalitete mora osigurati sukladnost aparata s tipom opisanim u certifikatu o
pregledu tipa, te sa zahtjevima iz ovoga Pravilnika.

Svi elementi sustava kvalitete, zahtjevi i odredbe koje je usvojio proizvođač moraju
biti sustavno i uredno dokumentirani u obliku pisanih odredaba, postupaka i
uputa. Ova dokumentacija sustava kvalitete mora omogućiti razumijevanje
programa kvalitete, planova, priručnika i zapisa o kvaliteti.

Posebno mora sadržavati odgovarajući opis:

– ciljeva kvalitete te organizacijske strukture, odgovornosti i ovlasti uprave
vezano za kvalitetu proizvoda,

– postupaka proizvodnje i kontrole kvalitete, postupaka osiguranja kvalitete i
sustavnih mjera u proizvodnji koje će se koristiti,

– pregleda i ispitivanja koji će se provesti prije, za vrijeme i nakon
proizvodnje, te učestalosti njihova provođenja,

– zapise o kvaliteti, kao što su inspekcijski izvještaji i podaci o
ispitivanjima, podaci o umjeravanju, te izvještaji koji se odnose na
kvalifikacije i odobrenja određenog osoblja,

– načina praćenja postizanja odgovarajuće kvalitete, te učinkovitost sustava
kvalitete.

3.3.      Tijelo za ocjenu
sukladnosti mora ocijeniti sustav kvalitete kako bi utvrdilo zadovoljava li
zahtjeve iz točke 3.2. Pretpostavlja se da su elementi sustava kvalitete koji
su u skladu s odgovarajućim hrvatskim normama sukladni zahtjevima iz točke 3.2.

Najmanje jedan član tima za ocjenu mora imati potrebno iskustvo za ocjenjivanje
tehnologija za predmetne aparate. Postupak ocjenjivanja mora uključivati
inspekcijsku posjetu prostorima proizvođača.

Proizvođača se mora obavijestiti o rezultatima pregleda. Obavijest mora
sadržavati zaključke provjera i obrazloženu odluku o ocjeni.

3.4.      Proizvođač se
obvezuje da će ispuniti obveze koje proizlaze iz odobrenog sustava kvalitete,
te da isti bude zadovoljavajući i učinkovit.

Proizvođač ili njegov ovlašteni predstavnik registriran u Republici Hrvatskoj
mora obavijestiti tijelo za ocjenu sukladnosti koje je odobrilo sustav
kvalitete o bilo kakvim promjenama koje namjerava izvršiti na sustavu
kvalitete.

Tijelo za ocjenu sukladnosti mora ocijeniti predložene izmjene i odlučiti hoće
li izmijenjeni sustav kvalitete i dalje zadovoljavati zahtjeve iz točke 3.2.
ili je potrebno ponovno izvršiti postupak ocjenjivanja.

Svoju odluku mora dostaviti proizvođaču. Obavijest mora sadržavati zaključke
pregleda, te obrazloženu odluku o ocjeni.

4.
Nadzor u nadležnosti tijela za ocjenu sukladnosti

4.1.      Svrha nadzora
je provjera da li proizvođač u potpunosti ispunjava obveze koje proizlaze iz
odobrenog sustava kvalitete.

4.2.      Proizvođač
mora tijelu za ocjenu sukladnosti u svrhu inspekcije dozvoliti pristup mjestima
proizvodnje, kontrole, ispitivanja i skladištenja, te pružiti sve potrebne
informacije, a posebno:

– dokumentaciju sustava kvalitete,

– zapise vezane za kvalitetu, kao što su inspekcijski izvještaji i podaci o
ispitivanjima, podatke o umjeravanju, te izvještaje koji se odnose na
kvalifikacije i odobrenja za osoblje, itd.

4.3.      Tijelo za
ocjenu sukladnosti mora provoditi periodična ocjenjivanja kako bi bilo sigurno
da proizvođač održava i primjenjuje sustav kvalitete, te mora proizvođaču
dostaviti izvještaj o ocjenjivanju.

4.4.      Osim toga,
tijelo za ocjenu sukladnosti može nenajavljeno posjetiti proizvođača. Za
vrijeme takvih posjeta, ako je potrebno, tijelo za ocjenu sukladnosti može
provesti ili dati provesti ispitivanja kako bi provjerilo djelotvornost sustava
kvalitete. Tijelo za ocjenu sukladnosti mora proizvođaču dostaviti izvještaj o
posjeti, te izvještaj o ispitivanju ako je ono provedeno.

5.
Deset godina nakon proizvodnje posljednjeg komada tlačne opreme, proizvođač
mora moći staviti na raspolaganje sljedeće:

– dokumentaciju iz druge alineje točke 3.1.,

– promjene iz točke 3.4.,

– odluke i izvještaje tijela za ocjenu sukladnosti koje su navedene u točkama
3.4., 4.3. i 4.4.

6.
Tijelo za ocjenu sukladnosti mora dostaviti ministarstvu nadležnom za
gospodarstvo i nadležnim inspekcijskim tijelima odgovarajuće informacije koje se
odnose na povučena odobrenja za sustav kvalitete, a na zahtjev i o izdanim
odobrenjima za sustav kvalitete.

7.
Tijelo za ocjenu sukladnosti mora također dostaviti drugim tijelima za ocjenu
sukladnosti odgovarajuće informacije o povučenim ili izdanim odobrenjima za
sustav kvalitete.

*Modul E (osiguravanje kvalitete proizvoda)*

1.
Ovim se modulom opisuje postupak kojim proizvođač koji ispunjava obveze iz
točke 2. osigurava i izjavljuje da su kotlovi i aparati u skladu s tipom
opisanim u certifikatu o pregledu tipa te da zadovoljavaju zahtjeve ovoga
Pravilnika. Proizvođač ili njegov ovlašteni predstavnik registriran u Republici
Hrvatskoj mora na svaki proizvod staviti oznaku sukladnosti i dati pisanu
Izjavu o sukladnosti. Uz oznaku sukladnosti obavezno se dodaje i
identifikacijski broj tijela za ocjenu sukladnosti odgovornog za nadzor kako je
određeno u točki 4.

2.
Proizvođač mora provoditi odobren sustav kvalitete proizvodnje za završnu
kontrolu i ispitivanja kako je određeno u točki 3. te se mora biti podvrgnut
nadzoru kako je određeno u točki 4.

3.
Sustav kvalitete

3.1.      Proizvođač
mora podnijeti zahtjev za ocjenu sustava kvalitete tijelu za ocjenu sukladnosti
odabranom po vlastitom izboru. Zahtjev mora sadržavati:

– sve potrebne podatke o predmetnim kotlovima i aparatima

– dokumentaciju koja se odnosi na sustav kvalitete

– tehničku dokumentaciju za odobreni tip te kopiju certifikata o pregledu tipa.

3.2.      U okviru
sustava kvalitete mora se provjeriti svaki kotao ili aparat te se moraju
provesti odgovarajuća ispitivanja kako je utvrđeno u odgovarajućim normama
navedenim u članku 5. ovoga Pravilnika, ili istovrijedna ispitivanja.

Svi elementi sustava kvalitete, zahtjevi i odredbe koje je usvojio proizvođač
moraju biti sustavno i uredno dokumentirani u obliku pisanih odredaba,
postupaka i uputa. Ova dokumentacija sustava kvalitete mora osigurati razumjevanje programa kvalitete, planova, priručnika i
zapisa o kvaliteti.

Posebno mora sadržavati odgovarajući opis:

– ciljeva kvalitete te organizacijske strukture, odgovornosti i ovlasti uprave
u odnosu na kvalitetu proizvoda

– pregleda i ispitivanja koji će se provesti nakon proizvodnje

– načina praćenja učinkovitosti sustava kvalitete

– zapisa o kvaliteti, kao što su izvještaji o kontroli i podaci o
ispitivanjima, podaci o umjeravanju te izvještaji koji se odnose na
kvalifikacije i odobrenja određenog osoblja itd.

3.3.      Tijelo za
ocjenu sukladnosti mora ocijeniti sustav kvalitete kako bi utvrdilo zadovoljava
li zahtjevima iz točke 3.2. Pretpostavlja se da su elementi sustava kvalitete
koji su u skladu s odgovarajućim hrvatskim normama sukladni sa zahtjevima iz
točke 3.2.

Najmanje jedan član tima za ocjenjivanje mora imati iskustva u ocjenjivanju
tehnologija za predmetne kotlove i aparate. Postupak ocjenjivanja mora
uključivati inspekcijsku posjetu prostorima proizvođača.

Proizvođača se mora obavijestiti o rezultatima pregleda. Obavijest mora
sadržavati zaključke pregleda i obrazloženu odluku o ocjeni.

3.4.      Proizvođač se
obvezuje da će ispuniti obveze koje proizlaze iz odobrenog sustava kvalitete te
osigurati da bude zadovoljavajući i učinkovit.

Proizvođač ili njegov ovlašteni predstavnik registriran u Republici Hrvatskoj
mora obavijestiti tijelo za ocjenu sukladnosti koje je odobrilo sustav
kvalitete o bilo kakvim promjenama koje namjerava izvršiti na sustavu
kvalitete.

Tijelo za ocjenu sukladnosti mora ocijeniti predložene promjene i odlučiti hoće
li izmijenjeni sustav kvalitete i dalje zadovoljavati zahtjeve iz točke 3.2.
ili je potrebno ponovno izvršiti postupak ocjenjivanja.

Svoju odluku mora dostaviti proizvođaču. Obavijest mora sadržavati zaključke
ispitivanja te obrazloženu odluku o ocjeni.

4.
Nadzor u nadležnosti tijela za ocjenu sukladnosti

4.1.      Svrha je
nadzora provjera izvršava li proizvođač pravilno obveze koje proizlaze iz
odobrenog sustava kvalitete.

4.2.      Proizvođač
mora tijelu za ocjenu sukladnosti u svrhu inspekcije dozvoliti pristup mjestima
proizvodnje, kontrole, ispitivanja i skladištenja te pružiti sve potrebne
informacije, a posebno:

– dokumentaciju sustava kvalitete

– tehničku dokumentaciju

– zapise vezane za kvalitetu, kao što su izvještaji o kontroli i podaci o
ispitivanjima, podaci o umjeravanju te izvještaje koji se odnose na
kvalifikacije i odobrenja određenog osoblja, itd.

4.3.      Tijelo za
ocjenu sukladnosti mora provoditi periodično ocjenjivanje kako bi bilo sigurno
da proizvođač održava i primjenjuje sustav kvalitete te mora proizvođaču
dostaviti izvještaj o ocjenjivanju.

Učestalost periodičnih ocjenjivanja mora biti takva da se svake tri godine u
cijelosti provede ponovni postupak.

4.4.      Pored toga,
tijelo za ocjenu sukladnosti može nenajavljeno posjetiti proizvođača. Za
vrijeme takvih posjeta, ako je potrebno, tijelo za ocjenu sukladnosti može
provesti ili dati provesti ispitivanja kako bi potvrdilo djelotvornost sustava
kvalitete. Tijelo za ocjenu sukladnosti mora proizvođaču dostaviti izvještaj o
posjeti te izvještaj o ispitivanju ako je ono provedeno.

5.
Deset godina nakon proizvodnje posljednjeg komada tlačne opreme, proizvođač
mora moći staviti na raspolaganje sljedeće:

– dokumentaciju iz treće alineje točke 3.1.,

– promjene iz točke 3.4.,

– odluke i izvještaje tijela za ocjenu sukladnosti koje su navedene u točkama
3.4., 4.3. i 4.4.

6.
Tijelo za ocjenu sukladnosti mora dostaviti ministarstvu nadležnom za
gospodarstvo i nadležnim inspekcijskim tijelima odgovarajuće informacije koje
se odnose na povučena odobrenja za sustav kvalitete, a na zahtjev i o izdanim
odobrenjima za sustav kvalitete.

7.
Tijelo za ocjenu sukladnosti mora također dostaviti drugim tijelima za ocjenu
sukladnosti odgovarajuće informacije o povučenim ili izdanim odobrenjima za
sustav kvalitete.

DODATAK V.

MINIMALNI KRITERIJI KOJE
JE POTREBNO ZADOVOLJITI PRI OVLAŠĆIVANJU TIJELA ZA OCJENU SUKLADNOSTI

1.
Tijelo, odgovorna osoba i osoblje odgovorno za provođenje postupaka
ocjenjivanja i ovjere ne mogu biti konstruktor, proizvođač, dobavljač, montažer
ili korisnik kotlova i aparata nad kojima to tijelo vrši inspekciju, a niti
ovlašteni predstavnik tih strana. Oni ne smiju biti izravno uključeni u
konstrukciju, izradu, marketing ili održavanje kotlova i aparata, a niti mogu
predstavljati strane koje su uključene u te aktivnosti. To ne isključuje
mogućnost razmjene tehničkih informacija između proizvođača kotlova i aparata i
tijela za ocjenu sukladnosti.

2.
Tijelo i njegovo osoblje moraju provoditi postupke ocjenjivanja i ovjere s
najvećim stupnjem profesionalnog pristupa i stručne odgovornosti te ne smiju
biti pod pritiskom ili utjecajem, posebno ne financijskim, od strane osoba ili
grupa u čijem su interesu rezultati inspekcije, a što bi moglo utjecati na
njihov sud ili rezultate ovjere.

3.
Tijelo mora raspolagati potrebnim osobljem i posjedovati potrebne prostore kako
bi bilo u mogućnosti pravilno izvršiti zadatke tehničke i administrativne
prirode vezano za inspekcije i nadzor te također mora imati pristup opremi
potrebnoj za provedbu postupaka i ovjeru.

4.
Osoblje odgovorno za inspekciju mora imati sljedeće:

– odgovarajuće stručno i profesionalno obrazovanje,

– adekvatno poznavanje zahtjeva inspekcija koje izvršava te iskustvo na tom
području,

– sposobnost potrebnu za izdavanje certifikata, zapisa i izvještaja koji
pokazuju da je inspekcija provedena.

5.
Nepristranost osoblja zaduženog za inspekciju mora biti zajamčena. Njihova
naknada ne smije ovisiti o broju provedenih inspekcija, a niti o dobivenim
rezultatima.

6.
Tijelo mora sklopiti ugovor o osiguranju od odgovornosti osim ako njegovu
odgovornost ne preuzme država u skladu s nacionalnim zakonom ili ako sama
država nije izravno odgovorna za inspekcije.

7.
Osoblje tijela mora poštivati tajnost informacija koje dobije prilikom
izvršavanja zadataka (osim prema nadležnim administrativnim tijelima države u
kojoj se odvijaju njihove aktivnosti) u okviru ovog Pravilnika ili bilo koje
odredbe nacionalnog zakona koja mu omogućuje djelovanje.

Pravilnik, NN 135/2005-2525